 ‘भगवदज्जुकीयम्’ ए नां गै किज बड़ा ओपरा ऐ।  एदा अर्थ ऐ मर्द बेसवा !  एदा लेखक कोई ‘बौधायन’ ऐ, जेदे बारे च मिगी कोई जानकारी नेईं मिली सकी।  अनुमान इयै जे ए नाटक बी, संस्कृत नाटकें दे विकास युगै दी, अर्थात् सतमीं-अठमीं सदी दी गै इक रचना ऐ।  एदा साधु-सम्प्रदाएं सरबन्धी चित्रण बी अठमीं सदी दे ‘मत्त विलास’ नां दे प्रहसन कन्ने खासा मिलदा-जुलदा ऐ।  मत्त विलास कोला भगवद् अज्जुकीयम् दे कथानक दा घेरा बिन्द जादा खुल्ला ऐ।  मत्त विलस इक्कै स्थिति गी अर्थात् कपास दे गोआची जाने गी केन्दर बनाइयै शैव, शैत्क क्षमण ते कपाली नां दे केइयें साधु-सम्प्रदाएं दे पैरूकारें दे ‘क्लोज़ आ शॉट’ (Close up shot) लैंदा ऐ ते उन्दे मूहें पर लग्गे दे बह्‌‌रुपें दे मरक्खे चुक्की चुक्की दसदा ऐ।  पर एदे बपरीत भगवद् अज्जुकीयम् च बौधायन ने उस समें दे समाज दे किज होर महत्वपूर्ण किरदारें गी बी अपनी इस ‘खेड़ै’ च शामल करी लैता ऐ।  ओ किरदार न अज्जुका अर्थात् नच्चने-गाने आली बेसवा ते सेठ।  सेई होंदा ऐ जे उस बेल्लै इनें बेसवाएं गी समाज दा कोई निन्दत अंग नेईं हा समझेआ जंदा।  ए अज्जुका, जेदा नां बसन्तसेना ऐ, इस नाटकै दी नायिका बी ऐ ते उऐ इसदा प्रमुख केन्दरी पातर बी ऐ।  नाटकै दियां सारियां घटनां उस्सै दे आलै दुआलै फिरदियां न।  इस प्रहसन त शांडिल्य (चेल्ला) समाज दे सधारण खलके वर्ग गे उस गबरू अगै दा प्रतीक ऐ जिसदी बुनियादी समस्या ‘भुक्ख’ ऐ. ढिड्ढै दी भुक्ख, संसारी सुखें दी भुक्ख, रूप-शलैपै गी छूने ते प्यार दा रस चक्खने दी भुक्ख।  जीव्है दी भुक्खै गी शान्त करने आले, रसमय नेकां पदारथ लोकें दे घरें च रोज बनदे न पर ओ सब उस बचैरे दी छुट्टी हाम्बै कोला दूर न।  रूप संगीत ते प्यार दी त्रवेणी रूप अज्जुका कन्ने बी जीवन च उसदी ए झत्त उसलै होई जेल्लै ‘रूपै द ओ नदी’ सुक्की गेई ही।